ITKONEN, Erkki Esaias
(Inari, Finnország, 1913. 04. 26. − Helsinki, Finnország, 1992. 05. 28.)

Nyelvész. Egyetemi tanulmányait 1930-ban kezdte meg a helsinki egyetemen. Disszertációja 1939-ben készült el. A lapp nyelv iránti érdeklődését családjából hozta magával: édesapja inari-lapp nyelvtant írt, s híveinek lapp nyelven prédikált. Sikeres egyetemi vizsgáit követőenE. N. Setälä munkatársa lett a Suomen Suku (Finn Rokonság) nevű kutatóintézetben, ahol Setälä halála után Y. H. Toivonen vezetése alatt dolgozott. Toivonen halála után (1956) ő lett az intézet vezetője, s A. Jokival együtt a finn nyelv ott készülő etimológiai szótárának (SKES) szerkesztője. Egyetemi pályáját docensként kezdte Helsinkiben (1940–50), majd rendkívüli tanár 1950–56-ig, s egyetemi rendes tanár 1957–64-ig. 1964-ben a Finn Tudományos Akadémia tagjává választották. Munkássága több fontosabb témakörre tagolható. Írt lapp szöveggyűjteményt, gyűjtött lapp szövegeket, foglalkozott a lapp nyelvtörténet különböző kérdéseivel. Új korszakot nyitottak a finnugor vokalizmus kutatásában elért eredményei, melynek alapján az alapnyelvi magánhangzók rendszerében rajzolódott ki világos kép. Számtalan szó eredetének megfejtése is nevéhez fűződik. Összefoglalásokat írt a finnugor és a finn őstörténetről. Általános nyelvészeti tanulmányai is figyelemre méltóak.

Fontosabb munkáiból:
•	Inarilappisches Wörterbuch I–II. 1986, 1987.
•	Zur Frage nach der Entwicklung des Vokalismus der ersten Silbe in den finnisch-ugrischen Sprachen, ins besondere im Mordwinischen. Finnisch-ugrische Forschungen 29(1964): 222–337. p.
•	Suomalais-ugrilaisen kantakielen ääne- ja muotorakenteesta (A finnugor alapnyelv hang- és alakszerkezetéről). Virittäjä 61(1957): 1–21. p., németül Ural-Altaische Jahrbücher 34(1962): 187–210. p.
•	Suomalais-ugrilaisen kielen-ja historiantutkimuksen alalta. Tietolipas 20(1961) (19662): 218 p.
•	Kieli ja sen tutkimus. 1966. 427 p.

Irodalom:
•	Erkki Itkonen 60 v. (Commentationes Fenno-Ugricae in honorem Erkki Itkonen). Mémoires de la Société Finno-ougrienne 150(1973): 7–14. p.
•	Kecskeméti I.: Die wissenschaftlichen Veröffentlichungen von Erkki Itkonen 1933–1972. uo. 489–504. p.
•	Virtaranta, P.: Erkki Itkonen 26. 4. 1913 – 28. 5. 1992. Virittäjä 96(1992) 415–418. p.